Diari Oficial de la Generalitat Valenciana


Sumari del DOGV 3200, del 10-03-1998 (1998/1396)

RESOLUCIÓ de 28 de gener de 1998, del director general d’Interior, de la Conselleria de Presidència, per la que s’acorda inscriure en el Registre de Fundacions de la Comunitat Valenciana la denominada Fundació L&L Bhagwandas Sirwani-Palacio Oriental.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3200

Data del DOGV
:   10-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1396


Data del document
:   10-03-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 28 de gener de 1998, del director general d'Interior, de la Conselleria de Presidència, per la que s'acorda inscriure en el Registre de Fundacions de la Comunitat Valenciana la denominada Fundació L&L Bhagwandas Sirwani-Palacio Oriental. [1998/A1396]
  
Vista la sol·licitud de data 12 de gener de 1998, amb el número de registre 1.197, efectuada pel senyor José-Javier Mata Cascado, com a mandatari de la Fundació L&L Bhagwandas Sirwani-Palacio Oriental, en què se sol·licitava la inscripció de la dita entitat en el Registre de Fundacions de la Comunitat Valenciana, d'acord amb els següents
  
Antecedents de fet
  
Primer
  
Que per l'escriptura de data 18 de desembre de 1997, i amb número de protocol 2.410, atorgada davant del notari del Col·legi de València, Federico Barber Montalva, compareix el senyor Lal Bhagwandas Sirwani, amb la voluntat de constituir en aquest acte la fundació denominada Fundació L&L Bhagwandas Sirwani-Palacio Oriental.
  
Així mateix, compareixen en l'acte fundacional, als efectes de la seua acceptació del càrrec com a patrons de la fundació, la senyora Sonia Sirwani Lalchand, el senyor Sunil Lalchand Sirwani i la senyora Nita Lalchand Sirwani.
  
A més a més, el senyor Luis Sebastiá Maganto comparegué en el dit acte, únicament per a acceptar la seua designació com a secretari, i no patró, de la fundació.
  
Segon
  
Segons l'article 6 dels seus estatuts, la fundació té per objecte:
  
1. La promoció, creació i col·laboració al sosteniment i auxili d'obres assistencials, docents, socials o de tota índole per a persones econòmicament necessitades, atorgant preferència a les establides o que s'establisquen en la Comunitat Valenciana, així com els necessitats de qualsevol nacionalitat establits o no en la dita Comunitat. En general, s'atendran les necessitats d'alimentació, sanitàries, culturals i en general d'assistència social i cooperació per al desenvolupament de la població més necessitada.
  
Aquesta ajuda assistencial es desenvoluparà tant directament, mitjançant la creació i organització de projectes concrets per als sectors de població més necessitats, com indirectament, a través de la col·laboració i concessió d'ajudes econòmiques i subvencions a organitzacions humanitàries que tinguen entre les seues finalitats l'ajuda assistencial als més necessitats i realitzen projectes l'objecte de la qual siga concorde amb el d'aquesta fundació.
  
2. L'organització de campanyes informatives, edició de publicacions o qualsevol altre mitjà de caràcter divulgatiu que informe i consciencie la població valenciana en particular, i espanyola en general, de la situació de necessitat en què viu la població marginal.
  
3. En general, qualsevol altra activitat que puga col·laborar a l'ajuda de qualsevol tipus als més necessitats.
  
De conformitat amb l'article 7 estatutari, seran potencials beneficiaris de la fundació totes les persones amb recursos escassos que visquen en una situació d'indigència i pobresa.
  
Tercer
  
La dotació de la fundació, segons consta en l'escriptura de constitució, de data 18 de desembre de 1997, és de cinc milions (5.000.000) de pessetes, aportada pel senyor Lal Bhagwandas Sirwani.
  
La realitat d'aquesta aportació dinerària s'acredita mitjançant un certificat de l'entitat de crèdit Banco Bilbao Vizcaya, SA, incorporat a l'escriptura de constitució.
  
Quart
  
D'acord amb allò disposat en l'estipulació tercera de l'acta fundacional i el títol III dels estatuts, el Patronat és l'òrgan de govern, representació i administració de la fundació. El Patronat estarà format per un mínim de 3 i un màxim d'11 persones, que es denominaran patrons. Serà patró vitalici el fundador, el senyor Lal Bhagwandas Sirwani, i aquest podrà designar el seu successor, i cada successor designarà a la seua vegada al següent i així successivament. La resta de patrons designats (un aspecte positiu per a la seua designació és pertànyer a la família del fundador) exerciran el seu mandat per un termini de tres anys, sense perjudici de la seua reelecció per iguals períodes de temps.
  
El Patronat inicial queda format per les persones següents:
  
President: Lal Bhagwandas Sirwani.
  
Vicepresident: Sunil Lalchand Sirwani.
  
Secretari (no patró): Luis Sebastiá Maganto.
  
Vocals: Nita Lalchand Sirwani i la Sra. Sonia Sirwani Lalchand.
  
La resta de l'articulat estatutari regula totes les qüestions previstes legalment en matèria de fundacions.
  
Cinqué
  
Segons l'esmentada estipulació tercera de la carta fundacional, es deleguen en el president, Lal Bhagwandas Sirwani, totes les facultats del Patronat, establides en l'article 18 dels estatuts, tret de les indelegables de l'article 14.1 de la vigent llei de fundacions.
  
Segons el dit article 18, correspon al Patronat complir les finalitats fundacionals i administrar els béns i drets que integren el patrimoni de la fundació, mantenint plenament el rendiment i utilitat d'aquests.
  
Amb independència de les funcions que li atorguen els presents estatuts, i sense perjudici de sol·licitar les preceptives autoritzacions al Protectorat, a títol merament enunciatiu i no limitador, seran facultats del Patronat:
  
«a) Representar la fundació en tots els assumptes, expedients i actes de qualsevol naturalesa que siguen; davant de l'administració de l'estat, organismes autonòmics, corporacions públiques de tot ordre, jutjats i tribunals, funcionaris, persones físiques o jurídiques, públiques o privades; en totes les instàncies i jurisdiccions; exercitant tota classe d'accions, excepcions i recursos, fins i tot el de cassació; atorgant poders de representació processal, amb facultat o sense de substituir.
  
b) Gestionar la fundació en tots els seus aspectes socials, inclòs el laboral; subscriure contractes de treball en totes les seues modalitats; comparéixer per si o mitjançant un professional adequat, davant del Servei de Mediació, Arbitratge i Conciliació i els jutjats socials, en qualsevol assumpte que concernisca les relacions laborals.
  
c) Constituir, modificar en qualsevol forma, extingir i cancel·lar tota classe d'actes i contractes d'adquisició, alienació i gravamen, compravendes, permutes, cessions en pagament i per a pagament, temptejos, retractes i opcions, arrendaments, fins i tot arrendaments financers, si bé en aquest cas, únicament com a arrendatari; penyores, hipoteques i anticresis. I altres drets de garantia, reals o personals; usdefruits, servituds i altres drets reals limitadors del domini, i en especial acceptar les donacions, herències i llegats a favor de la fundació, a benefici d'inventari.
  
d) Practicar tot tipus de modificacions hipotecàries de finques i exercitar els drets que al propietari confereixen la legislació civil i la urbanística.
  
e) Signar, modificar i extingir contractes de subministraments de serveis, assegurances, publicitat i transport.
  
f) Exercitar i complir tota classe de drets i obligacions; reconéixer i pagar deutes; cobrar tot allò que es dega a la fundació, qualsevol que siga la naturalesa del deutor; transigir tota classe de qüestions; sotmetre-les a arbitratge de dret o d'equitat; instar i contestar actes i requeriments.
  
g) Prendre diners en préstec; obrir, en qualsevol establiment de crèdit, seguir, disposar i cancel·lar comptes corrents a la vista, d'estalvi, a termini o de crèdit; firmar rebuts, resguards, reintegraments, ordres i altres documents d'ús bancari. Constituir, modificar i retirar depòsits i cobrar rendes de valors.
  
h) Lliurar, descomptar, acceptar, endossar, cobrar, pagar i protestar lletres de canvi i altres documents de gir.
  
i) Decidir la realització d'activitats i la seua adequació a les finalitats fundacionals.
  
j) Atorgar poders a tercers i revocar-los, conferint-los alguna o algunes de les seues facultats. En cap cas podran ser objecte del poder les facultats que la normativa vigent prohibeix delegar.»
  
Fonaments jurídics
  
Primer
  
La Constitució recull, en el títol I, capítol II, secció II, article 34, el dret de fundació per a finalitats d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de mode durador el seu patrimoni a la realització de finalitats d'interés general, circumstàncies que concorren en aquest cas.
  
Tercer
  
Examinades les finalitats de la fundació, la dotació, així com l'aportació efectivament realitzada, aquelles es consideren d'interés general i aquesta inicialment suficient per a la inscripció, de conformitat amb allò que s'ha establit en l'article 11.b) del Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els estatuts, continguts en l'escriptura pública de 18 de desembre de 1997, compleixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la fundació pot ser reconeguda, tenint en compte la finalitat que persegueix segons l'article 6 dels seus estatuts.
  
Si bé l'últim paràgraf de l'article 8 estatutari s'entén com no determinat, en atribuir al fundador, amb caràcter exclusiu, la facultat de decidir lliurement el destí dels ingressos fundacionals, atés que genèricament competeix al Patronat, d'acord amb els articles 12.2 i 17.2 de la llei de fundacions esmentada, i no únicament a un dels patrons, sense perjudici d'allò que disposa l'article 14.1, d'aquesta norma legal.
  
Cinqué
  
Respecte a la delegació de facultats, s'ha donat compliment a allò que s'exposa en l'article 14.1 de la Llei de Fundacions i d'Incentius Fiscals a la Participació Privada en Activitats d'Interés General, que textualment exposa: «Si els estatuts no ho prohibeixen, el Patronat podrà delegar les seues facultats en un o més dels seus membres. No són delegables l'aprovació dels comptes i del pressupost ni aquells actes que requerisquen l'autorització del Protectorat.»
  
Sisé
  
L'expedient ha sigut tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997, i 30/1997, de 26 de febrer, sobre l'assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament; tot això, en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, en allò referent a l'estructura administrativa en l'àmbit de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat únics de la Comunitat Valenciana, i la resta de normativa de pertinent aplicació, resolc:
  
Primer
  
Inscriure com a fundació la denominada Fundació L&L Bhagwandas Sirwani-Palacio Oriental en el Registre de Fundacions de la Comunitat Valenciana, amb el número 289(V), i classificar-la de caràcter beneficoassistencial de previsió social. El seu domicili radicarà a Paterna, polígon industrial Fuente del Jarro, carrer Vila de Madrid, 35.
  
Segon
  
Aprovar els estatuts pels quals ha de regir-se la fundació, elevats a escriptura pública davant del notari del Col·legi de València, Federico Barber Montalva, en data 18 de desembre de 1997, amb el número 2.410 del seu protocol, amb l'excepció que s'entendrà per no determinat el següent: «El fundador, Lal Bhagwandas Sirwani, mentre pertanga al Patronat, podrà decidir lliurement la destinació dels ingressos de la fundació, sempre i quan els destinataris d'aquests ingressos s'adeqüen a les finalitats i tots altres requisits establits a aquest efecte en els presents estatuts», que correspon a l'últim paràgraf de l'article 8 dels estatuts.
  
Tercer
  
Inscriure en l'esmentat Registre el nomenament del primer Patronat, segons figura en l'antecedent de fet quart de aquesta resolució.
  
Quart
  
Inscriure en el Registre de Fundacions de la Comunitat Valenciana la delegació de facultats a favor del president de la fundació, Lal Bhagwandas Sirwani, indicades en l'antecedent de fet cinqué d'aquesta resolució, excloent expressament d'aquesta delegació les facultats d'aprovació dels comptes i del pressupost i la d'aquells actes que requerisquen l'autorització del Protectorat.
  
Notifiqueu l'actual resolució, amb l'advertiment que contra aquesta, que no esgota la via administrativa, podrà presentar-se un recurs ordinari davant d'aquest mateix òrgan o davant del conseller de Presidència en el termini d'un mes, comptador des de la data de la seua notificació, de conformitat amb allò que disposa el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.